Østlandet er et kuldehull – varmegradene råder i høyden
– Jeg kom derfra – kjørte kanskje i femti, og det så helt fint ut foran meg, så plutselig mistet bilen helt styringen, forklarer 36-årige Vidmantas Raciunas. Han var på innsamling av papir i Frogn da usynlig underkjølt regn satte ham helt ut av spill: – Jeg rattet alt jeg kunne, men til slutt endte jeg her. Jeg er ikke skadet, sier han. Til alt hell var det heller ingen fotgjengere i veien for den styringsløse bilen, som også flatet et aluminiumsrekkverk før den ville ferden endte bom fast på jordet.Bilberger Jørn Fladberg (52) i Martiniussens Bilservice i Follo har arbeidet med bilberging i ti år, og sett mye. – Men det er mest de tre siste vintrene vi har hatt sånne problemer med underkjølt regn. Da har vi ikke hatt skikkelig snø heller, sier han. Det regner kraftig i området Vinterbro fredag formiddag, samtidig som temperaturen var stabil på halvannen minus. Resultatet var at regnet frøs til en livsfarlig hinne, særlig på usaltede sideveier. Men de store regnmengdene førte også til at den verste isen løste seg opp til sørpe etter hvert.– Vi har lave temperaturer på bakken på Østlandet, mens vi har bra med varm luft i høyden, forklarer meteorologikonsulent Jan Inge Hansen ved Meteorologisk institutt: – Vi sendte opp en sonde her fra Blindern i formiddag, altså en ballong med måler på, og den målte fire plussgrader i 500 meters høyde. Over Gardermoen har flyene i formiddag målt hele ni plussgrader i 1200 – 1500 meters høyde. Men varmlufta kommer ikke ned på grunn av lite vind – dette kommer til å bedre seg litt utpå dagen fredag, sier han.
Føreren av søppelbilen trodde han hadde bar vei foran seg – men mistet plutselig totalt kontrollen over kjøretøyet. Ferden endte på jordet!